Gedagte vir die dag: ’n Onwaarskynlike groepieFoto: jorgeschulz.wordpress.com Terwyl Hy aanstap, sien Hy vir Levi, die seun van Alfeus, by die tolhokkie sit en Hy sê vir hom: “Kom, word my dissipel.” (Markus 2:14) Het dit jou ook al getref watter interessante groep mense Jesus uitgekies het om Hom as sy binnekring te volg? Dit is ’n groepie mense wat ons waarskynlik glad nie sou gekies het nie. As ons na hulle kyk, kan ons amper nie verstaan waarom Jesus hulle as sy dissipels gekies het nie. Dit is ’n onwaarskynlike kombinasie. Vissermanne, ’n dokter, Johannes en Jakobus (die seuns van die donder). Tomas die realis en selfs Simon, wat aan die Joodse weerstandsbeweging behoort het. Dit lyk vir ons na ’n resep vir mislukking. Maar dit was nie, want Jesus weet wat Hy doen. Dit is uit die Evangelies duidelik dat Jesus nagte om gebid het. Hy het ook gebid vir die keuse van sy dissipels. Hy moes by die Vader hoor watter persone aan Hom gegee word om Hom as dissipels te volg. Dit lyk of die verkryging van dissipels verbasend maklik gebeur. Jesus kom staan telkens net voor iemand, vra die persoon om Hom te volg en dan word daar geskryf dat daardie persoon dit dadelik gedoen het. Dink maar aan Levi, die tollenaar. Hy het ’n besigheid gehad. ’n Gewone mens sou mos nooit die kantoor sommer net toegesluit en alles wat hy deur die jare opgebou het net so agtergelaat het nie! Tog sê die Bybel dat Levi dit gedoen het. So ook al die ander (Luk. 6:12-16). Elkeen het sy aardse werk gelos en Jesus begin volg, net op grond van die uitnodiging. Dit moes God se werking gewees het. Net Hy kan ’n mens se hart so voorberei dat wanneer die vraag kom, jy dadelik ja sê. Laat dit maar vir ons ook ’n les wees. Kom ons bid dinge eers deur voor ons in die praktyk daarmee aangaan. Die feit dat ek en jy vandag in Hom kan glo, sê een ding: Die span wat Hy gekies het, was suksesvol.